
Un Mensaji sobri Klamidia pa Parserus
Terapia Aseleradu pa Parserus (EPT)

28 di Janeru, 2022

Informason inpurtanti sobri saudi sexual. Favor le ku atenson tudu dos ladu di es folia.  

Si bu tiver perguntas sobri ramedi pa klamidia, favor kontakta bu providor di kuidadus di saudi.  

Pa mas informason sobri klamidia y otus duensas sexualmenti transmisivel (ku sigla na ingles-STDs), vizita website di Departamentu di Saudi Publika di Massachusetts www.mass.gov/dph/cdc/std.

Pamodi ki N sta rasebi ramedi o un riseita pa ramedi?
Bu parseru sexual risentimenti foi tratadu pa un duensa sexualmenti transmisivel (STD) ki txoma klamidia. Bu tenel tanbe. E purisu ki bu parseru sexual sta lebou un riseita o ramedi pa trata klamedia. Bu debi kumesa ta toma es ramedi mas brevi pusivel. 
Kuze ke klamidia y kal ki e ses sinais y sintomas?
Klamidia e un infeson mutu kumun ki omi y mudjer podi panha atravez di sexu vajinal, anal, o oral. Pa maioria parti di pesoas, sintomas e inezistenti. Mas si bu tiver es infeson, mesmu si bu ka tiver nun sintomas, bu podi mesmu asim pasal pa kalker algen ki bu ten sexu ku el.  
	Mudjer ku sinais o sintomas podi ten:
	Omi ku sinais o sintomas podi ten:

	· Korimentu vajinal amarelu o branku
· Dor o sangramentu duranti o dipos di sexu
· Sangramentu entri piriudus menstrual
· Kemason o dor ora ki bu xixi
· Dor na parti baxu di bariga, kolikas y dor na kosta
· Enjou
· Febri
	· Korimentu (pinginhus) branku di penis
· Kemason o dor ora ki bu xixi
· Kemason o kosera na abertura di penis
· Dor o intxasu na testikulus (obu)


Klamidia sen tratamentu podi leba a infertilidadi (inpusibilidadi di ten fidju). Na mudjer, klamidia sen tratamentu podi kauza Duensa Inflamatoria Pelvika (ku sigla na Ingles -PID), ki podi ser txeu dolurozu. Na omi, klamidia sen tratamentu podi kauza infeson y dor na testikulus.
Kal ki e kura pa klamidia?
Klamidia normalmenti e kuradu ku antibiotikus doxycycline o azithromycin. Kes antibiotikus la ka ta trata otus STDs moda sifilis o gonoreia. 
Oji bu sta dadu doxycycline o azithromycin, o un riseita pa bu buska antibiotiku na un farmasia. Antis di bu toma es ramedi, favor le ku atenson siginti informason.
1. Si bu tiver algun des problemas, djobi kuidadus mediku mas brevi pusivel pamodi bu podi sta mesti un ramedi mas forti.
	· Dor di bariga
· Kolikas
	· Enjou
· Vomitu
	· Febri
· Dor na testikulus (obu)


2. Ka bu toma es ramedi antis di verifika ku bu providor di kuidadus di saudi o farmasista si:
· Bo e alerjiku a algun ramedi
· Si bu tiver problemas di saudi gravis, moda duensa di rins, di kurason, di figadu, o konvulsons
Si bu ka puder toma es ramedi pamodi otus problemas di saudi o alerjias, prokura kuidadus mediku mas brevi pusivel pa bu podi toma kel midjor tratamentu di klamidia pa bo.
3. Modi ki N ta doma es ramedi?
· Doxycycline: Toma un gran (100 mg) oralmenti dos bez na dia duranti 7 dias.
· Azithromycin: Tomal tudu di un bez oralmenti.
· Si bu vomita dentu di un ora dipos di toma ramedi, bu ten ki buska mas ramedi na bu dotor o providor di kuidadu di saudi pamodi kel ramedi ka tevi tenpu di funsiona.
· Ka bu partilia es ramedi ku mas ningen.
4. Y si N stiver gravida, o si N atxa ma N podi sta gravida?
Klamidia podi pasa di un mai pa se fidju duranti gravides y e podi kauza problemas di saudi pa kel bebe. Si bu stiver gravida, bu debi toma so azithromycin pa trata infeson di klamidia. Ba odja bu providor di kuidadus di saudi mas brevi ki bu puder. Dexal sabi ma bu sta ser tratadu pamodi bu parseru sexual teni klamidia. Ka bu toma doxycycline si bu stiver gravida.
5. Y si N stiver ta toma pilulas pa previni gravides?
Pilulas pa previni gravides podi ka funsiona dretu si bu stiver ta toma doxyclycline. Uza otus forma di kontrolu enkuantu bu stiver ta toma es ramedi.
6. Kuze ki N debi fazi dipos di toma es ramedi?
· Ka bu fazi sexu vajinal, anal, o oral ti ki bo Y bu parseru(s) sexual tiver terminadu di toma 7 dias di doxycycline. Ka bu fazi sexu vajinal, anal, o aral pa pelu menus seti (7) dias dipos di bo Y bu parseru(s) sexual tiver tomadu azithromycin.  Ta toma seti dias pa antibiotikus kura klamidia. Bu podi panha klamidia otu bez si bu tiver sexu antis di spera pa ramedi funsiona na bo y bu parseru(s).
· Fazi testi pa otus STDs.  Es ramedi ka ta trata otus STDs. Mesmu si bu toma es ramedi, e inpurtanti pa bu fazi testi di otus STDs pamodi algen podi ten mas di ki un au mesmu tenpu. Konsulta ku bu profisional di saudi pa fazi izamis di gonoreia, sifilis, y HIV.
7. Ki ifeitus kolateral kumun ki es ramedi ten?
Tudu ramedi podi kauza ifeitus kolateral. Mas, txeu algen podi ka xinti o podi ten pokus ifeitus kolateral. Alguns pusiveis ifeitus kolateral di doxycycline o azithromycin ta inklui diareia, mariason di stomagu, dora na bariga, dor di kabesa, y vomitu. Lenbra ma si bu vomita un ora dipos di toma ramedi, bu ten ki bai buska mas. 
8. Y si N tiver un riason alerjika dipos di toma es ramedi?
Riasons alerjika rei di gravi e raru, mas podi kontisi. 
	Si bu tiver kalker un des problemas dipos di toma es ramedi, liga pa 911 o bai pa un sala di imerjensia:

	· Difikuldadi di rispira/apertu na petu
· Garganta ta fitxa
· Bexu o lingua intxadu
· Paridura na peli (karoz na peli ki ta kosa)


Si bu tevi un riason alerjika: ora ki bu midjora, manda un e-mail pa DPH-BIDLS-DSTDP-Clinical@mass.gov asi pa Departamentu di Saudi Publika podi diskubri kantu algen ki tevi problemas.
Modi ki ta previnidu klamidia?
Si bu fazi sexu, uzu di kamizinha kuretamenti SENPRI ki bu tiver kalker tipu di sexu, podi baxa xansis di bu panha un STD. Tanbe fazi izami di STDs pelu menus un bez na anu e un bon manera di manti saudavel.

